有冇諗過,要成為全球最Top嗰1%有錢人,必須有幾多資產先得?答案講你都唔信,係87.13萬美元。
即係話喺香港,只要揸住層樓,而且供咗一大半,就好大機會已經納入喺呢1%人口裏面。話唔定你身邊嘅人,甚至可能你本人都已經係其中之一。
當然,87.13萬美元(約679.61萬港元)係講緊「淨財富」,即係「金融資產及實質資產(例如房地產物業),減去負債」。換言之,如果欠債多過資產嘅話(即係買咗層樓,依家先啱啱供緊嗰啲),係唔算數!
有關數據係來自瑞銀發表嘅《2018年全球財富報告》,呢份報告仲話,即使你成副身家只係有4,210美元(約3.28萬港元),你仍然比全球50%嘅人口更有錢。
不過,份報告嘅數據正正反映咗全球貧富懸殊嘅情況極其嚴重,報告仲話︰「最低層50%嘅人,只擁有全球少於1%嘅財富;但最富有嘅10%人口,則擁有高達85%全球財產。」
所以,當大家望住呢班1%有錢人,又甚或你有咁多身家,請勿飄飄然,亦唔好忘記喺地球有好多好多人都活喺赤貧中,連食得飽都唔係必然。
余絲韻